ลัทธิชาเบซ

ลัทธิชาเบซ () เป็นอุดมการณ์และขบวนการทางการเมืองฝ่ายซ้ายซึ่งเกิดขึ้นในประเทศเวเนซุเอลา มีพื้นฐานมาจากความคิด แผนการ และแนวทางการบริหารประเทศของอดีตประธานาธิบดีอูโก ชาเบซ นอกจากนี้ ลัทธิชาเบซยังระบุตัวเองว่าเป็นขบวนการพลเรือน-ทหารที่เอนเอียงไปทางสังคมนิยมและคตินิยมแบบโบลิบาร์ โดยที่ยังรวมองค์ประกอบบางอย่างของความรักปิตุภูมิ ลัทธิอยู่ร่วมกันระหว่างประเทศ คตินิยมสิทธิสตรี การเมืองสีเขียว และการรวมกลุ่มแคริบเบียนและลาตินอเมริกาไว้ด้วย ในอีกแง่หนึ่ง กลุ่มนโยบายของรัฐและนโยบายรากหญ้าที่ลัทธิชาเบซได้กำหนดและริเริ่มนั้นมีชื่อเรียกว่า การปฏิวัติโบลิบาร์ ซึ่งเป็นส่วนหนึ่งของปรากฏการณ์ทางการเมืองในลาตินอเมริกาที่เรียกว่า "กระแสชมพู"

ลัทธิชาเบซได้ครอบงำการเมืองเวเนซุเอลาผ่านรัฐบาลของชาเบซเอง (พ.ศ. 2542–2556) และรัฐบาลของนิโกลัส มาดูโร (พ.ศ. 2556–ปัจจุบัน) มาเป็นระยะเวลานานกว่า 17 ปี แต่ทุกวันนี้ กลุ่มผู้นิยมลัทธิชาเบซได้แตกแยกออกเป็นสองกลุ่มใหญ่ ๆ ได้แก่ กลุ่มผู้สนับสนุนมาดูโรและกลุ่มผู้ต่อต้านเขา บ่อยครั้งผู้ที่สนับสนุนหรือติดตามมาดูโรถูกเรียกว่า "ผู้นิยมลัทธิมาดูโร" () แต่ตัวมาดูโรเองไม่ยอมรับการใช้ศัพท์ดังกล่าว โดยชี้ว่าเป็น "กับดักของศัตรู"

 ดูเพิ่ม 
 คตินิยมแบบโบลิบาร์
 การปฏิวัติโบลิบาร์

 อ้างอิง 

หมวดหมู่:อูโก ชาเบซ
หมวดหมู่:การเมืองเวเนซุเอลา
หมวดหมู่:สังคมนิยมในประเทศเวเนซุเอลา
หมวดหมู่:ชาตินิยมฝ่ายซ้าย
หมวดหมู่:ลัทธิอิงสามัญชนฝ่ายซ้าย
หมวดหมู่:อุดมการณ์รวมกลุ่มอเมริกา